***ΙΣΤΟΡΙΑ ΤΩΝ ΒΑΛΚΑΝΙΚΩΝ ΛΑΩΝ (19ος ΑΙΩΝΑΣ)***

ΕΞΑΜΗΝΟ: ΕΑΡΙΝΟ ΕΞΑΜΗΝΟ 2024

ΔΙΔΑΣΚΟΥΣΑ: ΝΙΚΗ ΜΑΡΩΝΙΤΗ

**ΕΡΩΤΗΜΑΤΑ**

Τα ερωτήματα που ακολουθούν είναι **ενδεικτικά**. Για να απαντήσετε σε αυτά μελετήστε **συνδυαστικά** και αντλήστε τις απαντήσεις από την εξεταστέα ύλη του μαθήματος, όπως αυτή έχει αναρτηθεί.

► Για ποιους λόγους πιστεύετε ότι είναι πρόσφορη η συγκριτική, δυναμική μελέτη των βαλκανικών κοινωνιών κατά τον μακρύ δέκατο ένατο αιώνα; Στη συνέχεια αναφερθείτε ειδικότερα στον ρόλο του «κοινού παρελθόντος» για την κατανόηση των βαλκανικών λαών στον 19ο αιώνα.

► Καταγράψτε και σχολιάστε τους βασικούς άξονες τους οποίους χρησιμοποιήσαμε κατά τη διάρκεια του μαθήματος, προκειμένου να αναδείξουμε τη συγκριτική διάσταση στη μελέτη των βαλκανικών λαών στον 19ο αιώνα

► Εάν η συνολική διάρκεια που εξετάσαμε είναι ο μακρύς 19ος αιώνας (1780-1914), ποιες επιμέρους τομές αναδείξαμε που προσδιορίζουν με τη σειρά τους τις επιμέρους φάσεις; Επιπλέον, πως νομιμοποιούμαστε να χρησιμοποιούμε ως ορόσημα της μεγάλης διάρκειας τη δεκαετία του 1780 και τη δεύτερη δεκαετία του 20ου αντίστοιχα;

► Ποιο ευρύτερο , μεγάλο, διπλωματικό ζήτημα εμπλέκεται άμεσα στις δυναμικές εξελίξεις που παρατηρούμε στον χώρο των Βαλκανίων στον 19ο αιώνα και μέχρι τις αρχές του 20ου και ποιες είναι οι σημαντικότερες κρίσεις του ζητήματος αυτού που πλαισιώνουν και τις αντίστοιχες αλλαγές στον χώρο της Ευρωπαϊκής Οθωμανικής Τουρκίας;

► Πόσο καινούργιος είναι ο όρος *Βαλκάνια* και *Βαλκάνιος/α* κατά τον Μαζάουερ; Τι περιεχόμενα έμοιαζε να είχε στο παρελθόν και μέσα σε ποιο νέο πλαίσιο και σε ποια δεδομένα αναδείχθηκε το όνομα αυτό; Με ποιους όρους αναφέρονταν οι γεωγράφοι στην περιοχή κατά τον 18ο και το μεγαλύτερο τμήμα του 19ου αιώνα;

► Για ποιους ο Μ. Μαζάουερ πιστεύει ότι αυτό το «γεωγραφικό όνομα (Βαλκάνια- Βαλκάνιος) μετατρέπεται σ’ έναν από τους πιο ισχυρούς μειωτικούς χαρακτηρισμούς στην ιστορία»; Πάνω σε ποια ευρύτερη διχοτομία ακουμπούν αυτοί οι μειωτικοί/στερεοτυπικοί χαρακτηρισμοί; Αναπτύξτε συνοπτικά το σκεπτικό τους

► Πώς εμφανίζονται και πώς τεκμηριώνονται σε διαφορετικές ιστορικές περιόδους (19ος αιώνας, αρχές 20ου, Μεσοπόλεμος, Β΄ Παγκόσμιος Πόλεμος, Ψυχρός Πόλεμος κλπ) οι αρνητικές συνυποδηλώσεις «βίας, αγριότητας και πρωτογονισμού» που ακολουθούν τον όρο Βαλκάνια από τη γέννησή του;

► Πώς αντιμετωπιζόταν από τις Μεγάλες Δυνάμεις της Ευρώπης κατά τον Μαζάουερ η Οθωμανική Αυτοκρατορία και ειδικότερα η Οθωμανική Πύλη μέχρι και τις μεγάλες αλλαγές του Διαφωτισμού και της Γαλλικής Επανάστασης;

► Σχολιάστε τη φράση του Μαζάουερ, «Όσο για τα Βαλκάνια κατείχαν ναι ενδιάμεση πολιτιστική ζώνη ανάμεσα στην Ευρώπη και την Ασία- ήταν στην Ευρώπη μα δεν της ανήκαν…»

► Υπάρχει περιθώριο, σύμφωνα με τον συγγραφέα, να προσεγγιστούν τα Βαλκάνια, ιστορικά, ως μέρος της ευρωπαϊκής-παγκόσμιας διαδρομής, ανεξάρτητα από τους παραμορφωτικούς καθρέφτες και τα στερεότυπα που συνηγορούν – παρά τις μεγάλες διαφωνίες τους- στη μοναδικότητα και αποκλειστικότητα της περιοχής; Αιτιολογείστε την απάντηση σας.

► Ποιο είναι το βασικό , κεντρικό ερώτημα, που προβληματίζει τη Τοντόροβα στην «…παγίδα της καθυστέρησης» (άρθρο που έχετε διαβάσει και είναι ανεβασμένο σε δύο μέρη στην πλατφόρμα του μαθήματος);

► Γιατί κατά την άποψη της οι ιστορικοί, εκτός από ελάχιστες εξαιρέσεις δεν έχουν ασχοληθεί με τον χρόνο και τις χρονικότητες; Ποιες συνέπειες έχει αυτή η απουσία σε σχέση με τη μελέτη της νεωτερικότητας, και του εθνικισμού;

► Για ποιους λόγους η συγγραφέας θεωρεί πρόσφορη τη διάσταση της «μεγάλης διάρκειας» του Μπρωντέλ και πώς τη συνδυάζει με τη έννοια συγχρονικότητας;

► Στη μελέτη και κατανόηση του ανατολικοευρωπαϊκού εθνικισμού ποια προβλήματα δημιουργεί η εισαγωγή της έννοιας της «καθυστέρησης» από τους δυτικοευρωπαίους και συγκεκριμένα το αντιθετικό (υποτιθέμενο) δίπολο της «αυθεντικής και φυσικής προοδευτικής Δύσης» απέναντι στην «μεταγενέστερη, υποδεέστερη , μιμητική Ανατολή»; Την οικειοποιούνται και οι ίδιοι οι Ανατολικοευρωπαίοι αυτή τη διχοτομία και γιατί;

► Ποιοι είναι σύμφωνα με την ανάλυση της Κοππά οι χριστιανικοί πυλώνες της Οθωμανικής Αυτοκρατορίας και πώς αυτοί προσδιορίζουν τόσο τις δομές της οθωμανικής εξουσίας όσο και τις συνθήκες που βιώνουν οι ορθόδοξοι πληθυσμοί; (συνοπτικά)

► Πώς επηρεάζουν τη σερβική ιστορική διαδρομή (18ος- αρχές 19ου αιώνα) οι εναλλαγές της οθωμανικής και της αυστριακής κυριαρχίας και ειδικότερα ποιες είναι οι επιπτώσεις που έχουν στον θεσμό της ζάντρουγκας;

► Πώς το σύστημα της κοινοτικής οργάνωσης, των τοπικών ελίτ επηρεάζει τη σταδιακή αποδυνάμωση της αυτοκρατορίας και συμβάλλει στην ανάδυση των εθνικών χειραφετήσεων στα Βαλκάνια (περιληπτικά); Τέλος, ποιες είναι οι βασικές διαφορές του συστήματος αυτού (συνοπτικά) ανάμεσα στην ελληνική και τη σερβική και περίπτωση;

► Αναφερθείτε συνοπτικά στις δύο σερβικές εξεγέρσεις (1804-1813 με ηγέτη τον Καραγιώργη και 1815-1826 με ηγέτη τον Ομπρένοβιτς) .

► Πώς οδηγούμαστε στην έκρηξη των δύο επαναστατικών κέντρων στην ελληνική περίπτωση (Παραδουνάβιες Ηγεμονίες και Πελοπόννησος- αρχικά) και πώς διαφοροποιούνται οι επαναστατικές ελληνικές ελίτ σε σχέση με τις διεκδικήσεις τους στο μέσο χρόνο που διαρκεί ο απελευθερωτικός /κοινωνικός Αγώνας;

► Πώς διαμορφώνονται οι πολιτικοί ανταγωνισμοί και ο κομματικός χάρτης στην Ελλάδας κατά τη διακυβέρνηση του Καποδίστρια;

► Πώς εξηγείται η ιστορική «αργοπορία» που παρατηρείται στην εθνική βουλγαρική κινητοποίηση; (αναφερθείτε στο πλέγμα των εσωγενών και εξωγενών παραγόντων που την ερμηνεύουν). Στη συνέχεια, αναφερθείτε ειδικότερα στον ρόλο των πόλεων και της βιοτεχνίας.

► Συστήνει σε όρους κοινωνικούς- οικονομικούς και πολιτικούς η Ρουμανία μια ειδική περίπτωση στα Βαλκάνια και αν ναι γιατί;

► Πώς επέρχεται το τέλος της φαναριώτικης εξουσίας στις Παραδουνάβιες ηγεμονίες; Τι ρόλο παίζει σε αυτό ο αγώνας της ελληνικής ανεξαρτησίας του 1821; Ποια σημασία έχουν για την εθνική αφύπνιση της Μολδαβίας και της Βλαχίας οι έξω- Ρουμάνοι;

► Επιφέρουν και τι τύπου αλλαγές στις Παραδουνάβιες Ηγεμονίες οι Οργανικοί Νόμοι του 1831-32, καθώς και οι μεταρρυθμίσεις που δρομολογούνται από τη ρωσική διοίκηση σε επίμαχους τομείς, όπως η διοίκηση, η παιδεία και ο αγροτικός χώρος; Πιο συγκεκριμένα πόσο επηρεάζεται η κοινωνική διαστρωμάτωση και οι διεκδικήσεις των κοινωνικών ομάδων;

► Για ποιους λόγους το 1848 υπήρξε τόσο καθοριστικό για τις Παραδουνάβιες Ηγεμονίες, αλλά και για τους Ρουμάνους της Τρανσυλβανίας; Στη συνέχεια πώς η τομή του Κριμαϊκού Πολέμου επιδρά δραστικά στη δρομολόγηση της ενιαίας, αυτόνομης Ρουμανίας του 1859;

► Γιατί η δεκαετία του 1830 ονομάστηκε «βουλγαρική αναγέννηση» και πώς αυτή ορίζεται; Ποια διλήμματα διχάζουν τις βουλγαρικές ελίτ λίγο πριν από την επανάσταση του 1876;

► Με ποιους όρους ξεκινά την πορεία οικοδόμησης αυτόνομου κράτους η Βουλγαρία; Πώς διαμορφώνονται οι πολιτικές και κοινωνικές διαφοροποιήσεις με άξονα τη συνέλευση του Τίρνοβο (1879) και τη μάχη για το πρώτο Σύνταγμα;

► Πώς αντιλαμβάνεται ο Μαζάουερ τον πληθυντικό όρο Ανατολικά Ζητήματα και πώς τον συσχετίζει με το Ανατολικό Ζήτημα, στον ενικό αριθμό;

► Ποια χρονική, μεγάλη διάρκεια, επιλέγει ο συγγραφέας για να μελετήσει συγκριτικά την άνοδο και διεκδίκηση των βαλκανικών εθνικισμών και γιατί; Προϋπήρχαν πριν από την εμφάνισή τους ξένα σενάρια για τον τερματισμό της τουρκικής κυριαρχίας στα Βαλκάνια και ποια ήταν αυτά;

► Τεκμηριώστε- αναφερόμενοι στα ιστορικά παραδείγματα που υποδεικνύει ο Μαζάουερ **συνοπτικά** (ελληνικό, σερβικό, βουλγαρικό, ρουμανικό)- την άποψή του ότι χωρίς την ξένη υποστήριξη οι χριστιανοί των Βαλκανίων ήταν πολύ αδύναμοι για να κερδίσουν την ελευθερία τους.

► Πώς αιτιολογεί ο συγγραφέας ότι οι Μεγάλες Δυνάμεις είχαν μεγάλη ανάμειξη στις εσωτερικές υποθέσεις των νέων βαλκανικών κρατών και πότε και για ποιους λόγους πιστεύει ότι η επέμβαση αυτή φτάνει το 1878 στο απόγειό της;

► Ύστερα από τη μελέτη του κεφαλαίου αυτού , ποια **κεντρικά ζητήματα** νομίζετε ότι αναδεικνύει ο συγγραφέας ως διαστάσεις του Μακεδονικού Ζητήματος;